'आतंकवाद के खिलाफ लड़ाई में हमसफर रहेगा पाक'  
अमेरिका ने आतंकवाद के विरुद्ध लड़ाई में पाकिस्तान को एक महत्वपूर्ण सहयोगी बताते हुए उम्मीद जताई है कि वह आगे भी इस लड़ाई में साथ निभाता रहेगा।
अमेरिका ने आतंकवाद के विरुद्ध लड़ाई में पाकिस्तान को एक महत्वपूर्ण सहयोगी बताते हुए उम्मीद जताई है कि वह आगे भी इस लड़ाई में साथ निभाता रहेगा।  व्हाइट हाउस के प्रेस सचिव जे कार्नी ने कहा,  हमारे पाकिस्तान के साथ संबंध हालांकि पेचीदा हैं, लेकिन अत्यंत महत्वपूर्ण भी हैं। वह अलकायदा के विरुद्ध लड़ाई में साथ रहा है और आगे भी बना रहेगा। एक सवाल के जवाब में कार्नी ने कहा, हमें उम्मीद है कि इस मोर्चे पर पाकिस्तान हमारे साथ बना रहेगा। उन्होंने कहा, यहां असहमत होने का सवाल ही नहीं उठता। हम अपने पाकिस्तानी समकक्षों के साथ इस मुद्दे पर खुलकर बात करते हैं।   कार्नी ने कहा, हमारा मानना है कि यह संबंध हमारी राष्ट्रीय सुरक्षा के लिए काफी महत्वपूर्ण हैं और हम इसे बरकरार रखना चाहते हैं। इसके जरिए हम उस क्षेत्र में अल-कायदा से अधिक प्रभावी तरीके से मुकाबला कर सकते हैं। उन्होंने कहा कि अमेरिका अपने दुश्मनों के खिलाफ कार्रवाई कर रहा है। जैसा कि आप जानते हैं, ओसामा बिन लादेन मामले में पाकिस्तान में ऐसा हुआ। कार्नी ने कहा, यह तथ्य है कि हम अफगानिस्तान में लड़ाई लड़ रहे हैं और इसमें पाकिस्तान स्थित हक्कानी समूह की सुरक्षित पनाहों की वजह से समस्या हो रही है।